./data/phi0474/phi005/phi0474.phi005.perseus-lat2.xml
censores cxxx facti sunt; pecuniam illam ob censuram contra leges clam dederunt; haec  denarium XXXVIIII milia palam salvis legibus contulerunt in statuam  primum quo tantam pecuniam? deinde quam ob rem censores ad statuam tibi conferebant? ordo aliqui censorum est, conlegium, genus aliquod hominum? nam aut publice civitates istos honores habent aut, si homines, generatim, ut aratores, ut mercatores, ut navicularii; censores quidem qui magis quam aediles?  ob beneficium? ergo hoc fatebere, abs te haec petita esse—nam empta non audebis dicere; te eos magistratus hominibus benefici, non rei publicae causa permisisse?  hoc cum tute fateare, quisquam dubitabit quin tu istam apud populos provinciae totius invidiam atque offensionem non ambitionis neque beneficiorum  conlocandorum, sed pecuniae conciliandae causa susceperis?